ମତ୍ସ୍ୟ, ପଶୁ ସମ୍ପଦ ଓ ଦୁଗ୍ଧ ଉତ୍ପାଦନ ମନ୍ତ୍ରଣାଳୟ
ଡକ୍ଟର ଅଭିଲକ୍ଷ୍ୟ ଲିଖିଙ୍କ ପୁରୀର ପେଣ୍ଠକଟା ଗ୍ରାମ, ଆଇସିଏଆର-ସିଆଇଏଫଏ ଓ ଏନଏଫଏଫବିବି କୌଶଲ୍ୟାଗଙ୍ଗ ପରିଦର୍ଶନ
କେନ୍ଦ୍ରୀୟ ମଧୁର ଜଳ ଜଳଜ କୃଷି ପ୍ରତିଷ୍ଠାନ ମାଛ ଚାଷୀମାନଙ୍କୁ ସୁବିଧା ପହଞ୍ଚାଇବା ଭଳି ଆବଶ୍ୟକତାଭିତ୍ତିକ ଗବେଷଣା, ବିଶେଷ କରି ପ୍ରତିବର୍ଷ ଯେପରି ବ୍ୟାପକ ମାଛ ଅମଳ ବାଧାପ୍ରାପ୍ତ ନ ହେବ ସେଥିପାଇଁ ରୋଗ ନିରାକରଣ ଉପରେ ଗୁରୁତ୍ବ ଦେବା ଆବଶ୍ୟକ ବୋଲି ଡକ୍ଟର ଲିଖି କହିଛନ୍ତି।
ଡକ୍ଟର ଲିଖି କେନ୍ଦ୍ରୀୟ ମଧୁର ଜଳ ଜଳଜ କୃଷି ପ୍ରତିଷ୍ଠାନ ଓ ମାଛ ଜାଆଁଳ ବ୍ୟାଙ୍କ କାର୍ଯ୍ୟକଳାପର ସମୀକ୍ଷା କରିଛନ୍ତି।
ଉପକୂଳ ଅଞ୍ଚଳର ମତ୍ସ୍ୟଜୀବୀମାନଙ୍କ ତୃଣମୂଳ ସ୍ତରୀୟ ସମସ୍ୟା ଓ ସେଥିପାଇଁ ଆବଶ୍ୟକ ଦୀର୍ଘମିଆଦୀ ଯୋଜନା ପ୍ରଣୟନ ଲକ୍ଷ୍ୟ ନେଇ କେନ୍ଦ୍ର ମତ୍ସ୍ୟ ବିଭାଗ ସଚିବ ଡକ୍ଟର ଅଭିଲକ୍ଷ୍ୟ ଲିଖି ଆଜି  ପୁରୀ ଜିଲ୍ଲାର ପେଣ୍ଠକଟା ଗ୍ରାମ ପରିଦର୍ଶନ କରିଛନ୍ତି। ଡକ୍ଟର ଲିଖି ପେଣ୍ଠକଟା ଠାରେ ମତ୍ସ୍ୟଜୀବୀ ସମବାୟ ସମିତି ସଦସ୍ୟ , ମତ୍ସ୍ୟଜୀବୀ ଓ ମହିଳା ମତ୍ସ୍ୟଜୀବୀ ମାନଙ୍କ ସହ ଆଲୋଚନା କରି ସେମାନଙ୍କ ସାମାଜିକ – ଆର୍ଥିକ ସ୍ଥିତି ଉପରେ ପଚାରି ବୁଝିଥିଲେ। ଆଲୋଚନା କାଳରେ ମତ୍ସ୍ୟଜୀବୀ ମାନେ କେନ୍ଦ୍ର ଓ ରାଜ୍ୟ ସରକାରଙ୍କ ବିଭିନ୍ନ ଯୋଜନା ଅଧୀନରେ ଜାଲ, ନୌକା ଓ ଡିଜେଲ ରିହାତି ନେଇ ସହାୟତା ପାଉଥିବା ବିଷୟରେ କହିଥିଲେ। ପେଣ୍ଠକଟାର ମତ୍ସ୍ୟଜୀବୀମାନେ ମାଛ ଅବତରଣ କେନ୍ଦ୍ର ବା ଜେଟି ନିର୍ମାଣ, ପରିମଳଯୁକ୍ତ ଶୁଖୁଆ ବଜାର ଓ ସେମାନଙ୍କ କଲ୍ୟାଣ ସମ୍ପର୍କରେ ଦାବି ଉପସ୍ଥାପନ କରିଥିଲେ। ଡକ୍ଟର ଲିଖି ମତ୍ସ୍ୟ ନିର୍ଦ୍ଦଶେକଙ୍କୁ ସେମାନଙ୍କ ଦାବିଗୁଡ଼ିକ ପ୍ରତି ଦୃଷ୍ଟି ଦେଇ କେନ୍ଦ୍ର ଓ ରାଜ୍ୟ ସରକାରଙ୍କ ବିଭିନ୍ନ ଯୋଜନା ଅଧୀନରେ ସହାୟତା ଯୋଗାଇବାକୁ ପରାମର୍ଶ ଦେଇଥିଲେ। ପ୍ରଧାନମନ୍ତ୍ରୀ ମତ୍ସ୍ୟ ସମ୍ପଦ ଯୋଜନା ଅଧୀନରେ ଉପକୃତ ହେଉଥିବା ପୁରୀ ଜିଲ୍ଲା ମତ୍ସ୍ୟଜୀବୀଙ୍କ ସହ ମଧ୍ୟ ସେ ମତ ବିନିମୟ କରିଥିଲେ। ଡକ୍ଟର ଅଭିଲକ୍ଷ୍ୟ ଲିଖି ମଧ୍ୟ ସିଫା କୌଶଲ୍ୟାଗଙ୍ଗରେ ଏକ ବୈଠକରେ ଅଧ୍ୟକ୍ଷତା କରି ଆଇସିଏଆର-ସିଆଏଫଏ ଓ ଏନଏଫବିବି ଜାତୀୟ ମଧୁର ଜଳ ମାଛ ଜାଆଁଳ ବ୍ୟାଙ୍କ ଭୁବନେଶ୍ବରର ବିଭିନ୍ନ କାର୍ଯ୍ୟର ସମୀକ୍ଷା କରିଥିଲେ। ସେ ମଧ୍ୟ ଓଡ଼ିଶାରେ କାର୍ଯ୍ୟକାରୀ ହେଉଥିବା ପ୍ରଧାନମନ୍ତ୍ରୀ ମତ୍ସ୍ୟ ସମ୍ପଦ ଯୋଜନା ର ଅଗ୍ରଗତିର ସମୀକ୍ଷା କରିଥିଲେ।
ଆଇସିଏଆର-ସିଆଇଏଫଏର ନିର୍ଦ୍ଦଶେକ ଡକ୍ଟର ପ୍ରମୋଦ କୁମାର ସାହୁ ସଂସ୍ଥା ଦ୍ବାରା କରାଯାଉଥିବା ଗବେଷଣାରେ ବିସ୍ତୃତ ବିବରଣୀ ପ୍ରଦାନ କରିଥିଲେ। ଡକ୍ଟର ସାହୁ ପ୍ରତିଷ୍ଠାନ ଦ୍ବାରା ଆନୁବଂଶିକ ବିକାଶ ଦ୍ବାରା ରୋହୀ ଓ ଭାକୁଡ଼ ମାଛ ଉତ୍ପାଦନ, ବଡ଼ ବଡ଼ ଚିଙ୍ଗୁଡ଼ିର ଜିଆଇ, ପ୍ରଜାତି ଓ ପଦ୍ଧତିର ବିବିଧକରଣ, ଜଳଜ କୃଷି କ୍ଷେତ୍ରରେ ନୂତନ ଓ ନବୋନ୍ମେଷ ପ୍ରଯୁକ୍ତିବିଦ୍ୟାର ଉପଯୋଗ, ବିଭିନ୍ନ ମଧୁର ଜଳ ଜୀବଙ୍କ ଖାଦ୍ୟ ତିଆରି ପ୍ରକ୍ରିୟା, ରୋଗ ନିରୂପଣ ଓ ଉପଚାର, ଗବେଷଣା ଓ ଚାଷୀମାନଙ୍କ ତାଲିମ ଇତ୍ୟାଦି ସମ୍ପର୍କରେ ବୁଝାଇଥିଲେ। ଜଳଜୀବ କୃଷି ପାଇଁ ଯେପରି ଚାଷୀମାନେ ବିଶେଷ ଲାଭବାନ ହେବେ ସେପରି ଗବେଷଣା ସହ ପ୍ରତିବର୍ଷ ମାଛ ଉତ୍ପାଦନ ଯେପରି ରୋଗ ଯୋଗୁ ବାଧାପ୍ରାପ୍ତ ନ ହୁଏ ତାହା ସିଆଇଏଫଏ କରିବାକୁ ଡକ୍ଟର ଲିଖି ଗୁରୁତ୍ବ ଆରୋପ କରିଥିଲେ। ଜାତୀୟ ମଧୁର ଜଳ ମାଛ ଜାଆଁଳ ର ଅଧିକାରୀଗଣ ସେମାନଙ୍କ ପ୍ରତିଷ୍ଠାନର ଲକ୍ଷ୍ୟ ଓ ସଫଳତା ଉପରେ ବିସ୍ତୃତ ବିବରଣୀ ପ୍ରଦାନ କରିଥିଲେ। ଡକ୍ଟର ଲିଖି ଉଭୟ ଏନଏଫଡିବି-ଏନଏଫଏଫବିବିକୁ ବାଣିଜ୍ୟିକ ଦୃଷ୍ଟିରୁ କେତେ ଗୁରୁତ୍ବପୂର୍ଣ୍ଣ ମତ୍ସ୍ୟ ପ୍ରଜାତି ବିକାଶ ଉପରେ ପରାମର୍ଶ ଦେଇଥିଲେ।
ଓଡ଼ିଶା ସରକାରଙ୍କ ମତ୍ସ୍ୟ ବିଭାଗ ନିର୍ଦ୍ଦେଶକ ଓଡ଼ିଶାରେ ମାଛ ଓ ଅନ୍ୟାନ୍ୟ ଜଳଜ କୃଷିର ସଫଳତା ଉପରେ ଏକ ସଂକ୍ଷିପ୍ତ ବିବରଣୀ ଦେଇଥିଲେ। ସେ ମାଛ ଉତ୍ପାଦନ, ରପ୍ତାନୀ, ଘରୋଇ ବ୍ୟବହାର ଇତ୍ୟାଦି ଉପରେ ଆଲୋକପାତ କରିଥିଲେ। ଡକ୍ଟର ଲିଖି ସିଫା ଓ ଏନଏଫଏଫବିବିର କାର୍ଯ୍ୟକଳାପର ସମୀକ୍ଷା କରିବା ସହ ରପ୍ତାନୀକାରୀ, ଅଗ୍ରଣୀ ଚାଷୀ, ମହିଳା ସ୍ବୟଂ ସହାୟକ ଗୋଷ୍ଠୀ ସଦସ୍ୟା, ମତ୍ସ୍ୟ ଚାଷୀ ଉତ୍ପାଦକ ସଂଗଠନ  ସଦସ୍ୟଙ୍କ ସହ କଥାବାର୍ତ୍ତା ହୋଇ ସେମାନଙ୍କ ପ୍ରାଥମିକତା ଓ ସରକାର ଓ ଗବେଷଣା ପ୍ରତିଷ୍ଠାନଗୁଡ଼ିକରୁ ସେମାନଙ୍କ ଆଶା ଆକାଂକ୍ଷା ଉପରେ ଅବଗତ ହୋଇଥିଲେ।
ସଚିବ ଡକ୍ଟର ଲିଖି ଉଭୟ ସିଆଇଏଫଏ ଓ ଏନଏଫଏଫବିବିଙ୍କୁ ବୈଦ୍ୟୁତିକ, ଛାପା ଓ ସାମାଜିକ ଗଣମାଧ୍ୟମ, କିଶାନ ମେଳା, ପ୍ରକାଶନ, ଆଲୋଚନାଚକ୍ର ଇତ୍ୟାଦି ଜରିଆରେ ଚାଷୀମାନଙ୍କ ମଧ୍ୟରେ ବ୍ୟାପକ ଜନସଚେତନତା ସୃଷ୍ଟି ପାଇଁ ନିବେଦନ କରିଥିଲେ। ଶ୍ରେଷ୍ଠ ପରିଚାଳନାଗତ ପଦ୍ଧତି ଦ୍ବାରା ବିଭିନ୍ନ ଯୋଜନା ଓ ପ୍ରଯୁକ୍ତିବିଦ୍ୟା ଦ୍ବାରା ଚାଷୀମାନେ ଯେପରି ସଚେତନ ହୋଇ ତାହାର ସୁବିଧା ନେବେ ତାହା ଦେଖିବାକୁ ସେ ପରାମର୍ଶ ଦେଇଥିଲେ।
ଡକ୍ଟର ଲିଖି ଆଇସିଏଆର-ସିଆଇଏଫଏର ବଡ଼ ଚିଙ୍ଗୁଡ଼ି-ଜିଆଇ ପରିସର, ବାୟୋଫ୍ଲକ ୟୁନିଟ, ରଙ୍ଗୀନ ମତ୍ସ୍ୟ ପରିସର ଓ ମାଛଗୁଡ଼ିକର ଅମ୍ଳଜାନ ଗ୍ରହଣ ୟୁନିଟ ଇତ୍ୟାଦି ପରିଦର୍ଶନ ମଧ୍ୟ କରିଥିଲେ।